ส่งแรงงานไทย จำนวน 142 คน ทำงานภาคเกษตรที่อิสราเอล นำรายได้กลับประเทศ
นายสุชาติ ชมกลิ่น รัฐมนตรีว่าการกระทรวงแรงงาน กล่าวภายหลังตรวจเยี่ยมให้กำลังใจแรงงานไทย จำนวน 142 คน ก่อนเดินทางไปทำงานในภาคเกษตรที่ประเทศอิสราเอล ณ สนามบินสุวรรณภูมิ จังหวัดสมุทรปราการ ว่า จากสถานการณ์การแพร่ระบาดของโรคโควิด-19 แพร่ระบาดไปทั่วโลก แต่พบว่านายจ้างอิสราเอลยังมีความต้องการจ้างแรงงานไทยเพิ่มจากโควตาปี 2564 อีก 1,000 คน ส่วนหนึ่งเพราะแรงงานไทยมีฝีมือและมีความซื่อสัตย์จนเป็นที่ต้องการของนายจ้าง ในแต่ละปีประเทศไทยได้รับโควตาในการจัดส่งปีละ 5,000 คน สำหรับปีงบประมาณนี้มีการจัดส่งไปแล้วจำนวน 5,440 คน ซึ่งถือว่าจัดส่งได้มากกว่าเป้าหมาย การจัดส่งแรงงานไทยไปทำงานที่อิสราเอล เป็นไปตามความตกลงระหว่างรัฐบาลไทยกับรัฐบาลอิสราเอล ตามโครงการ “ความร่วมมือไทย – อิสราเอลเพื่อการจัดหางาน ซึ่งแรงงานไทยที่ไปทำงานต่างประเทศถือว่าสำคัญ เป็นผู้ที่นำรายได้กลับมาพัฒนาประเทศ นอกจากนี้ นายกรัฐมนตรีสั่งกำชับในเรื่องความปลอดภัยของแรงงานไทย เนื่องจากสถานการณ์ความไม่สงบในอิสราเอล ซึ่งแรงงานไทยชุดนี้จะเดินทางไปทำงานทางตอนใต้ของอิสราเอลซึ่งเป็นพื้นที่ปลอดภัย ไม่ใช่โซนพื้นที่ที่มีการสู้รบที่จะอยู่ฝั่งตอนเหนือ ขณะที่แรงงานไทยทุกคนก็มีขวัญกำลังใจและมีการติดต่อเพื่อนที่ทำงานในอิสราเอลผ่านช่องทางโซเชียลมีเดียที่สื่อสารไร้พรมแดน พร้อมยังให้โอวาทแก่แรงงานทุกคนให้มีความขยัน อดทนตั้งใจทำงาน ไม่ยุ่งเกี่ยวกับอบายมุข เก็บออมและเก็บเกี่ยวความรู้จากการทำงานทางเกษตร กลับมาพัฒนาประเทศและเป็นต้นทุนประกอบอาชีพของตนเอง ด้านนายไพโรจน์ โชติกเสถียร อธิบดีกรมการจัดหางาน กล่าวว่า ในวันนี้มีแรงงานไทยที่จะเดินทางไปทำงานภาคเกษตรในรัฐอิสราเอล จำนวน 142 คน โดยแรงงานเหล่านี้มีกำหนดถึงปลายทางกรุงเทลอาวีฟ รัฐอิสราเอล เวลา 07.00 น. ตามเวลาท้องถิ่น ซึ่งคนงานจะต้องกักตัว 14 วัน เมื่อครบกำหนดจะได้รับวัคซีนไฟเซอร์ตามมาตรการรัฐอิสราเอล ซึ่งมีระยะเวลาการจ้างงานครั้งแรก 2 ปีและสามารถทำงานได้ไม่เกิน 5 ปี 3 เดือน โดยแรงงานไทยจะได้รับเงินเดือนขั้นต่ำก่อนหักภาษีเดือนละ 5,300 เชคเกลอิสราเอล หรือประมาณ 54,590 บาท ปัจจุบันมีแรงงานไทยทำงานอยู่ในอิสราเอล ทั้งสิ้น 25,000 คน ส่วนกระบวนการจัดส่งของกรมการจัดหางาน มีการคัดเลือกที่โปร่งใสตั้งแต่การรับสมัคร การสัมภาษณ์ การทำสัญญาจ้างงานและการตรวจสอบข้อมูลจากหลายหน่วยงานที่เกี่ยวข้อง ก่อนเดินทางแรงงานไทยทั้งหมดจะได้รับการอบรมเตรียมความพร้อมในด้านต่างๆ ทั้งสถานการณ์การแพร่ระบาดของโรคโควิด-19 ในอิสราเอลและการปฏิบัติตัว ช่องทางการติดต่อขอความช่วยเหลือหน่วยงานราชการไทยในต่างประเทศและสิทธิประโยชน์ต่างๆ ผู้สนใจเดินทางไปทำงานในรัฐอิสราเอล สามารถติดตามข่าวสารได้ที่เว็บไซต์ www.doe.go.th/overseas และสอบถามรายละเอียดเพิ่มเติมได้ที่ สำนักงานจัดหางานจังหวัดทุกจังหวัด หรือสำนักงานจัดหางานกรุงเทพมหานครพื้นที่ 1-10 หรือที่สายด่วนกระทรวงแรงงาน โทร.1506 กด 2 หรือสายด่วนกรมการจัดหางาน โทร. 1694